Diari Oficial de la Generalitat Valenciana


Sumari del DOGV 5352, del 22-09-2006 (2006/10574)

RESOLUCIÓ de 5 de setembre de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del conveni marc de cooperació entre la Generalitat i l'Ajuntament de Benissa per a actuacions de conservació d'hàbitats i espècies de flora i fauna catalogades en este terme municipal.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5352

Data del DOGV
:   22-09-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/10868


Data del document
:   05-09-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Territori i Vivenda
    * Benissa
    * cooperació administrativa
    * protecció de la flora
    * administració local
    * protecció de la fauna

RESOLUCIÓ de 5 de setembre de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del conveni marc de cooperació entre la Generalitat i l'Ajuntament de Benissa per a actuacions de conservació d'hàbitats i espècies de flora i fauna catalogades en este terme municipal. [2006/F10343]  
Subscrit, després de la tramitació prèvia reglamentària, entre la Generalitat i l'Ajuntament de Benissa, el 14 de juny de 2006, un conveni marc de cooperació per a actuacions de conservació d'hàbitats i espècies de flora i fauna catalogades en este terme municipal, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0746/2006, i que figura com a annex d'esta resolució.  
València, 5 de setembre de 2006.. El director general de Relacions amb les Corts i Secretariat del Govern: Antonio V. Peral Villar.  
Conveni marc de cooperació entre la Generalitat i l'Ajuntament de Benissa per a actuacions de conservació d'hàbitats i espècies de flora i fauna catalogades en este terme municipal  
València, 14 de juny de 2006  
Reunits  
D'una part, Esteban González Pons, conseller de Territori i Habitatge de la Generalitat, d'acord amb el Decret 2/2006, de 29 de maig, del president de la Generalitat (DOGV núm. 5269 bis del 30.05.2006); en nom i representació de la Generalitat, expressament facultat per a este acte per Acord del Consell de data 2 de juny de 2006.  
I de l'altra, Juan Bautista Roselló Tent, alcalde de Benissa, en nom i representació de l'ajuntament d'esta ciutat, expressament facultat per a este acte per Acord de l'Ajuntament de data 7 de febrer de 2006.  
Ambdues parts es reconeixen mútuament capacitat per a atorgar el present conveni, cadascuna d'elles en la representació que exerceix, i  
Manifesten  
Primera  
La Generalitat és competent en la conservació del medi ambient. Les competències de protecció d'espècies amenaçades o en perill d'extinció li van ser transferides mitjançant el Reial Decret 2.365/1984, de 8 de febrer (BOE núm. 13, de 15.01.1985). Dins de la Generalitat estes funcions les exerceix la Conselleria de Territori i Habitatge, segons estableix el Decret 8/2004, de 3 de setembre, del president de la Generalitat, pel qual s'assignen competències a la Presidència i a les conselleries amb competències executives (DOGV 4.835, de 06.09.2004).  
Segona  
El terme municipal de Benissa posseeix un front litoral de gran interés, per l'existència de les úniques poblacions peninsulars (juntament amb les del cap Roig, també a Alacant) d'Helianthemum caput-felis, espècie inclosa en els annexos II i IV de la Directiva d'hàbitats, entre altres espècies d'interés, motiu pel qual han sigut declarades dues microreserves de flora per a la protecció d'estos exemplars. D'una altra banda, constitueix un lloc privilegiat per a l'estudi i la difusió dels valors de la zona marina pròxima, protegida per la seua inclusió en el lloc d'interés comunitari Ifac (ES 5211009), designat per l'interés de les comunitats de praderia de posidònia que conté.  
Tercera  
Es considera beneficiós i necessari per a l'interés públic la col·laboració entre l'Ajuntament de Benissa i la Generalitat a fi de potenciar la conservació i difusió dels valors d'estos ecosistemes i espècies, per la qual cosa els intervinents signen este conveni amb ple respecte a l'exercici legítim de les competències legals i per a la cooperació i assistència activa entre ambdues administracions per a l'eficaç exercici de les seues competències, i assumeixen el compromís d'establir ulteriorment els respectius drets i obligacions, mitjançant el desplegament de les següents  
Estipulacions  
Primera  
Constitueix l'objecte d'este conveni marc la col·laboració entre la Generalitat Valenciana, mitjançant la Conselleria de Territori i Habitatge i l'Ajuntament de Benissa, per a la conservació d'espècies i comunitats de flora i fauna d'interés dins d'este terme municipal, com també per a la difusió d'estos valors, i en particular:  
1. Gestió de les microreserves de flora de Cala Fustera i les Bassetes.  
2. Accions de recuperació i restauració dels terrenys de propietat municipal que tinguen interés per a estes finalitats.  
3. Difusió dels valors i interés de les comunitats de flora i fauna associades al front litoral, mitjançant la realització d'exposicions, conferències i altres tasques divulgatives.  
Segona  
La Generalitat, mitjançant la Conselleria de Territori i Habitatge, es compromet de forma genèrica amb este conveni marc a les actuacions següents:  
1. Col·laboració en la restauració de l'hàbitat natural i assistència tècnica en la gestió d'espècies catalogades o protegides en espais naturals al terme municipal de Benissa, com també facilitació d'exemplars de flora i fauna d'espècies la reintroducció de les quals es considera convenient i l'assistència tècnica per a la seua realització.  
2. Programació i execució d'activitats de difusió dels valors de les comunitats biològiques litorals que es realitzaran al centre municipal denominat La Casa dels Cent Vents, com també a incloure este centre en la programació d'exposicions temporals relacionades amb els temes objecte d'este conveni.  
L'Ajuntament de Benissa es compromet de manera genèrica amb este conveni marc a les actuacions següents:  
1. La disponibilitat dels terrenys de propietat municipal que alberguen espècies catalogades per a la realització d'actuacions per part de la Conselleria de Territori i Habitatge, previstes dins de la clàusula primera d'este conveni i la realització, en col·laboració amb la conselleria, de les obres de regeneració necessàries.  
2. Manteniment i gestió d'estes obres. L'ajuntament es compromet a fer complir els programes de gestió aprovats per la conselleria.  
3. Disponibilitat del centre denominat La Casa dels Cent Vents per a la realització de les accions emmarcades en el punt 2 del paràgraf anterior.  
No obstant això, la participació específica i concreta d'ambdues administracions es detallarà, si escau, en els convenis singulars, els acords o les resolucions que despleguen este conveni marc.  
Tercera  
La iniciativa per a l'execució d'este conveni marc a través de convenis singulars, acords o resolucions podrà provenir de qualsevol de les dues administracions, sempre que s'ajuste al que disposen estes estipulacions.  
Quarta  
En les actuacions derivades d'este conveni, incloses les publicacions o la divulgació que es realitzen per qualsevol mitjà, hi hauran de figurar les referències a l'Ajuntament de Benissa i a la Conselleria de Territori i Habitatge com a entitats cooperants.  
Cinquena  
Este conveni té caràcter indefinit.  
Sisena  
Este conveni té naturalesa administrativa, i pel fet d'estar exclosa de l'aplicació directa de la legislació general de contractació administrativa, es regirà per les seues pròpies normes i, en allò no previst, supletòriament, pels principis d'esta legislació i els generals de l'ordenament jurídic administratiu.  
Setena  
Per part del Consell es faculta el conseller de Territori i Habitatge perquè signe convenis singulars, acords o resolucions amb l'Ajuntament de Benissa per al desplegament d'actuacions específiques dins dels apartats previstos en la clàusula primera d'este conveni marc.  
I perquè conste a l'efecte oportú, i en prova de conformitat, les parts signen este document, per triplicat exemplar, i a un sol efecte, en el lloc i data indicats.  
El conseller de Territori i Habitatge: Esteban González Pons.  
L'alcalde de Benissa: Juan Bautista Roselló Tent.